2.1 ปัจจัยความเสี่ยง

ปัจจัยความเสี่ยงที่จะได้กล่าวในต่อไปนี้เป็นความเสี่ยงที่อาจเกิดขึ้นกับการดำเนินงานของบริษัทฯ
ระดับความเสี่ยงของแต่ละปัจจัยจะเปลี่ยนแปลงไปตามสภาพแวดล้อมทางธุรกิจ การผลิต
และการเมือง

1.  ความเสี่ยงทางธุรกิจจากการพึ่งพาอุตสาหกรรมคอมพิวเตอร์

  ธุรกิจของบริษัทฯ ขึ้นอยู่กับความต่อเนื่องของอุปสงค์ ของสินค้าคอมพิวเตอร์ส่วนบุคคล
  ซึ่งอุตสาหกรรมคอมพิวเตอร์มีความเปลี่ยนแปลงอย่างรวดเร็วและมีการแข่งขันค่อนข้างสูง
  อันจะมีผลให้ราคาของสินค้าตกลงอย่างรวดเร็ว เมื่อตลาดของสินค้านั้นอิ่มตัว
  แต่การเข้าซื้อกิจการของ DES ก็ทำให้บริษัทฯ
  ลดความพึ่งพาตลาดคอมพิวเตอร์ส่วนบุคคลลงเพราะสินค้าของ DES
  โดยส่วนใหญ่เป็นสินค้าที่ใช้เทคโนโลยีระดับสูงและให้กำลังไฟที่สูงขึ้นมากกว่าสินค้าดั้งเดิมของบริษัทฯ
  อีกทั้งมีตลาดอยู่ในอุตสาหกรรมโทรคมนาคมเป็นหลัก นอกจากนี้สินค้าของ DES
  ยังสามารถขยายการใช้ไปในสินค้าในอุตสาหกรรมเครื่องใช้ไฟฟ้าสำหรับผู้บริโภคและอุตสาหกรรมยานยนตร์

2.  ความเสี่ยงจากการเสื่อมความนิยมผลิตภัณฑ์

  เนื่องจากผลิตภัณฑ์ของบริษัทฯ เป็นผลิตภัณฑ์ทางด้านอีเลคโทรนิคส์
  ซึ่งต้องมีการพัฒนาและเปลี่ยนแปลงที่เร็วเพื่อให้ทันต่อการเปลี่ยนแปลงอย่างรวดเร็วของเทคโนโลยีและมาตรฐานทางด้านอุตสาหกรรม
  หากสินค้าไม่มีการพัฒนาให้เป็นที่ยอมรับของตลาด
  ย่อมส่งผลกระทบต่อปริมาณการสั่งซื้อของลูกค้าได้ แม้ว่าสินค้าของบริษัทฯ
  จะใช้เทคโนโลยีในระดับกลางก็ตาม บริษัทฯ จึงได้มีการเตรียมความพร้อม โดยมีหน่วยงานวิจัย
  และค้นคว้าในการเปลี่ยนแปลงต่างๆ เพื่อพัฒนาผลิตภัณฑ์ของบริษัทฯ ให้ดียิ่งๆขึ้น อีกทั้งบริษัทฯ
  ได้มีการแลกเปลี่ยนข้อมูลข่าวสารทางด้านเทคโนโลยีกับบริษัทในกลุ่มเดลต้า
  เนื่องจากสินค้าของบริษัทฯ เป็นสินค้าประเภท โอดีเอ็ม
  ที่ต้องออกแบบให้ตรงกับความต้องการของลูกค้า นอกจากนี้บริษัทฯ
  ได้เพิ่มประเภทสินค้าในตลาดให้มากขึ้น โดยบริษัทฯ ได้มีนโยบายในการขยายตลาดโดยการผลิต
  สวิตซ์ชิ่ง เพาเวอร์ ซัพพลาย เพื่อใช้ในเครื่องมือสื่อสาร และเครื่องเล่นอีเลคโทรนิคส์ เป็นต้น
  ทั้งนี้เพื่อให้สินค้าของบริษัทฯ ได้ตอบสนองความต้องการของลูกค้าให้ได้มากที่สุด

3.  การเปลี่ยนแปลงของสินค้าและเทคโนโลยี

  สินค้าของบริษัทฯ โดยส่วนใหญ่มีวงจรการขายค่อนข้างสั้น
  เนื่องจากการเปลี่ยนแปลงอย่างรวดเร็วของเทคโนโลยีที่ใช้และการเปลี่ยนแปลงของมาตรฐานของสินค้า
  ความสำเร็จของบริษัทฯ ในกลุ่มเดลต้าจึงขึ้นอยู่กับความสามารถในการวิจัย ออกแบบ
  และพัฒนาเพื่อให้ได้สินค้าที่มีคุณภาพดีขึ้นในราคาต้นทุนการผลิตที่ถูกลงหรือใช้เวลาในการผลิตสั้นขึ้น
  โดยให้สอดคล้องกับระดับเทคโนโลยีและความต้องการของตลาดในขณะนั้น

4.  ความเสี่ยงจากการพึ่งพาวัตถุดิบหลักบางประเภท

  การผลิตของบริษัทฯ
  จะสามารถทำได้เมื่อมีอุปทานของวัตถุดิบอย่างเพียงพอในแต่ละช่วงเวลาสำหรับการผลิต
  แต่เนื่องจากวัตถุดิบหลักบางประเภทที่จำเป็นต่อการผลิต มีแหล่งผลิตที่จำกัด
  การขาดแคลนวัตถุดิบจะมีผลทำให้อัตรากำไรลดลงหรือแม้กระทั่งยอดขายลดลง อย่างไรก็ดีบริษัทฯ
  มีนโยบายที่จะหาแหล่งวัตถุดิบหลากหลายสำหรับวัตถุดิบแต่ละประเภททั้งในและนอกประเทศ
  นอกจากนี้บริษัทฯในกลุ่มเดลต้ายังมีการร่วมมือในการสรรหาแหล่งวัตถุดิบใหม่อยู่เสมอ
  ทั้งในระดับคุณภาพเดียวกันที่มีอยู่และคุณภาพดีกว่า

5.  ความเสี่ยงด้านการผลิต

  แม้ว่าต้นทุนด้านแรงงานจะมีสัดส่วนที่น้อยมากเมื่อเทียบกับต้นทุนรวม
  แต่เนื่องจากขบวนการผลิตของบริษัทฯ จะใช้แรงงานเป็นหลัก (Labor Intensive)
  โดยแรงงานนั้นจะต้องมีทักษะ ความรู้ ความเข้าใจต่อขบวนการผลิต
  หากแรงงานขาดคุณสมบัติเช่นว่านี้ จะส่งผลกระทบต่อขบวนการผลิตของบริษัทฯ ได้
  ทำให้สินค้าเกิดความเสียหายและมีต้นทุนสูง บริษัทฯ จึงได้จัดให้มีการอบรม ทดสอบ
  และพัฒนาฝีมือแรงงานของพนักงานอย่างต่อเนื่อง โดยในระยะที่ผ่านมาบริษัทฯ
  ไม่ประสบปัญหาประสิทธิภาพของแรงงานที่มีผลกระทบต่อกิจการอย่างเป็นสาระสำคัญ
  รวมทั้งปัญหาการขาดแคลนแรงงานด้วยเช่นกัน
  ส่วนความเสี่ยงด้านการจัดซื้อวัตถุดิบจากต่างประเทศอันเนื่องการขนส่งที่ล่าช้าหรือการขาดแคลนนั้น
  บริษัทได้มีนโยบายและขั้นตอนการจัดซื้อวัตถุดิบ โดยมีการคัดเลือก Suppliers
  ที่มีชื่อเสียงและกิจการมั่นคง มีการตรวจสอบราคาวัตถุดิบอย่างต่อเนื่อง
  มีการสำรองวัตถุดิบอย่างเพียงพอ เพื่อให้การผลิตเป็นไปอย่างต่อเนื่อง
  แม้ว่าจะเกิดเหตุการณ์ใดเหตุการณ์หนึ่งต่อ Suppliers
  ก็ไม่ส่งผลกระทบอย่างเป็นสาระสำคัญต่อขบวนการผลิตของบริษัทฯ แต่อย่างไร เช่น
  การเกิดแผ่นดินไหวที่ไต้หวัน เป็นต้น เนื่องจากบริษัทฯ มีแหล่งจัดซื้อวัตถุดิบหลายแหล่ง
  และการจัดซื้อวัตถุดิบประเภทเดียวกันในการสั่งซื้อแต่ละครั้งนั้น บริษัทฯ จะมี Suppliers ตั้งแต่
  2 รายต่อการสั่งซื้อ และในบางครั้งที่บริษัทฯ จัดซื้อ วัตถุดิบในจำนวนที่ไม่มากนัก บริษัทฯ
  จะรวมกับบริษัทในกลุ่มเพื่อจัดซื้อ ทั้งนี้เป็นการเพิ่มอำนาจในการต่อรอง

6.  ความเสี่ยงด้านการตลาดและราคา

ตลาดผลิตภัณฑ์อีเลคโทรนิคส์นั้น มีการแข่งขันกันอย่างสูง ทำให้บริษัทฯ
ต้องปรับราคาจำหน่ายให้ต่ำลง ส่งผลกระทบถึงผลกำไรที่ลดลงตามไปด้วย
โดยเฉพาะอย่างยิ่งในผลิตภัณฑ์สวิตซ์ชิ่ง เพาเวอร์ ซัพพลาย บริษัท ฯ
จึงปรับกลยุทธ์ทางการตลาดเพื่อเอาชนะคู่แข่งโดยการผลิตสินค้ารุ่นใหม่ๆ
ที่มีคุณภาพดีขึ้นและราคาจำหน่ายอยู่ในระดับที่แข่งขันได้ นอกจากนั้น บริษัทฯ
ยังได้เพิ่มประเภทของผลิตภัณฑ์ซึ่งแตกต่างกันออกไปในระดับของราคาคุณภาพและเทคนิคการผลิต
ลักษณะเฉพาะและระบบการใช้งาน
รวมไปถึงการเพิ่มความหลากหลายในรูปแบบและเทคนิคการผลิตให้เหมาะสมกับลูกค้าแต่ละรายในแต่ละอุตสาหกรรม
เช่น โทรคมนาคม อุปกรณ์สำนักงานและเครื่องใช้ไฟฟ้า เป็นต้น ทำให้ผลิตภัณฑ์ของบริษัทฯ
มีความหลากหลายและเพิ่มทางเลือกให้แก่ลูกค้ามากขึ้น

7.  ความเสี่ยงด้านอัตราแลกเปลี่ยน

  จากความผันผวนของอัตราการแลกเปลี่ยนใน 1-2 ปีที่ผ่านมาส่งผลกระทบต่อยอดขาย
  และกำไรสุทธิของบริษัทฯ เช่นเดียวกับบริษัทอื่นๆ อย่างไรก็ตามบริษัทฯ
  ได้ทำสัญญาซื้อขายเงินตราล่วงหน้า
  เพื่อลดความเสี่ยงของความผันผวนของค่าเงินที่มีต่อการบริหารเงินสดของบริษัทฯ ในแต่ละขณะ

8.  ความเสี่ยงในการเปลี่ยนแปลงนโยบายของผู้ถือหุ้น

  เนื่องจากผู้ถือหุ้นใหญ่ของบริษัทฯ เป็นผู้ถือหุ้นในบริษัทเดลต้าที่ไต้หวัน และสาธารณรัฐประชาชนจีน
  และที่อื่นๆ และสินค้าบางชนิดอาจมีลักษณะเดียวกันหรือคล้ายคลึงกับบริษัทฯ ซึ่งอาจพิจารณา
  ได้ว่าหากผู้ถือหุ้นมีการเปลี่ยนแปลงนโยบายแล้ว อาจส่งผลกระทบต่อกิจการของบริษัทฯ ได้นั้น
  บริษัทฯ ขอเรียนว่าการกำหนดนโยบายของกลุ่ม บริษัทฯ ได้เป็นส่วนหนึ่งในการกำหนดนโยบาย
  โดยกลุ่มบริษัทได้คำนึงถึงผลประโยชน์ในกิจการของแต่ละบริษัทฯ
  ให้สามารถที่จะแข่งขันกับบริษัทนอกกลุ่มได้ รวมทั้งนโยบายการดำเนินกิจการของแต่ละบริษัทฯ
  ให้เป็นไปอย่างอิสระ ทั้งด้านผลิต การจัดซื้อวัตถุดิบ การซื้อขายสินค้า และค่านายหน้า เป็นต้น
  และในระยะที่ผ่านมากลุ่มบริษัทฯ
  ไม่มีการเปลี่ยนแปลงนโยบายใดที่ส่งผลเสียหายต่อกิจการแต่อย่างใด
  อีกทั้งยังได้มีการส่งเสริมและสนับสนุนกิจการของบริษัทฯด้วยดีตลอดมา

9.  ความเสี่ยงในด้านการลงทุน

  ในระยะที่ผ่านมาบริษัทฯ ได้มีการลงทุนเพิ่มเติมโดยผ่านบริษัทย่อยหลายบริษัท
  ซึ่งบริษัทเหล่านี้ในช่วงระยะแรกนั้นผลการดำเนินงานยังไม่เต็มที่ อย่างไรก็ตามบริษัทฯ
  คาดว่าบริษัทเหล่านี้จะดำเนินการได้อย่างเต็มที่ในไม่ช้านี้ โดยการลงทุนของบริษัทฯ
  นั้นจะเน้นในการขยายขอบเขตธุรกิจให้มากขึ้นโดยผ่านบริษัทย่อยและบริษัทร่วม
  รวมทั้งการลงทุนในธุรกิจที่จะสามารถมาส่งเสริมสินค้าของบริษัทฯ ให้มีความแข็งแกร่งมากขึ้น
  ซึ่งจะส่งผลตอบแทนที่ดีมาสู่ผู้ถือหุ้นของบริษัทฯ ในอนาคต